
Az elemi kombinatív képesség fejlődésének összehasonlító vizsgálata 4-8 éves magyarországi és szlovákiai magyar gyermekek körében

Pályamunkám témája a 4–8 éves magyarországi és szlovákiai magyar gyermekek elemi kombinatív képességének összehasonlító vizsgálata. A szlovákiai felmérésre egy átfogó kutatási program részeként került sor, melynek célja a szlovákiai magyar gyermekekre kidolgozott, sztenderdizált készségmérő tesztrendszer összeállítása.
Jelen kutatás alapkérdése, hogy van-e különbség a magyarországi és a szlovákiai magyar gyermekek elemi kombinatív képesség teszttel mért teljesítménye között. Eltérés esetén kutatási feladat az okok feltárása is. Célul tűztem ki a fejlődési folyamat kritériumorientált diagnosztikus feltérképezését 4–8 éves szlovákiai magyar gyermekek körében, valamint a magyarországi és szlovákiai nagymintás keresztmetszeti mérési eredmények összehasonlító elemzését.
A szlovákiai felmérés mintájába 156 fő középső csoportos és 210 fő nagycsoportos óvodás mellett 224 fő elsős, 222 fő másodikos és 129 fő harmadikos tanuló került. A magyarországi minta is közelítette az 1000 főt. A manipulatív teszt felvétele egyéni vizsgálattal történt. A mérés során a gyermekek „fagyis játékot” játszottak oly módon, hogy a tesztcsomagban található színes korongokból tölcsérek segítségével egy, két, esetenként háromgombócos fagylaltokat készítettek (összetételeket képeztek).
A teszt magas, - Magyarországon 0,92, Szlovákiában 0,87 - reliabilitás értékei azt jelzik, hogy mindkét adatfelvétel által megbízható eredményekhez jutottunk. A két ország keresztmetszeti mérési eredményei alapján az óvodás gyermekek körében szignifikáns fejlődésbeli eltérések mutathatók ki a magyarországi gyermekek javára. A fejlődési folyamat jellemzője magyarországi óvodások esetében, hogy a mérsékelten emelkedő fejlődési ütem nagycsoportban intenzívre vált.   A szlovákiai magyar óvodásoknál ez a gyorsulás nem következik be, a fejlődési ütem az óvodai évek alatt végig mérsékelt marad. Mivel a nyelvi környezet teljesítményre gyakorolt hatása nem mutatható ki, a különbségek magyarázatát a tartalmi szabályozó dokumentumokban és az eltérő óvodai gyakorlatban keresem. Okkeresésem fókuszába a két ország óvodai curriculumai kerültek.
Az egységes rendszerben összegyűjtött mérési adatok elemzése által lehetővé vált a fokozott támogatást igénylő területek feltárása és a beavatkozást igénylő életkori tartományok azonosítása.  A magyarországi tapasztalatok birtokában megállapítható az is, hogy milyen módszerek, fejlesztő programok lehetnek leginkább hatékonyak a szlovákiai magyar gyermekek számára.



